
[bookmark: TextBodyBegin]Европейският парламент,
–	като взе предвид своите предишни резолюции относно Хонконг и Китай,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че след въвеждането на Закона за националната сигурност и Наредбата за защита на националната сигурност положението с основните свободи и принципите на правовата държава в Хонконг се влоши; като има предвид, че Китай наруши Китайско-британската и Китайско-португалската съвместна декларация, принципа „една държава, две системи“ и Международния пакт за граждански и политически права; като има предвид, че над 200 души са били арестувани съгласно Закона за националната сигурност;
Б.	като има предвид, че Джими Лай е задържан от 2020 г. насам по изфабрикувани обвинения; като има предвид, че съдебният процес срещу него започна през 2023 г. след отлагания по различни причини; като има предвид, че той отхвърля тези обвинения и е заплашен от доживотен затвор; като има предвид, че на британския му адвокат е отказано разрешение да го представлява;
В.	като има предвид, че 45 продемократични политици, активисти и журналисти бяха осъдени за подривна дейност по делото „Хонконг 47“ заради организиране на неофициални първични избори; като има предвид, че техните съдебни процеси са най-големите до момента, свързани с националната сигурност;
Г.	като има предвид, че политическите затворници в Хонконг се сблъскват с трудни условия, които често се отразяват неблагоприятно на тяхното здраве, по време на продължителни задържания под стража в досъдебното производство, както в случая на 76-годишния Лай, който има диабет и е лишен от медикаменти в затвора;
Д.	като има предвид, че независимите медии в Хонконг бяха принудени да прекратят дейността си, а двама журналисти от вече нефункциониращи медии — Чун Пуй-куен и Патрик Лам, бяха осъдени за „противодържавни публикации“; като има предвид, че Хонконг бележи значително отстъпление по отношение на класирането си в Световния индекс за свобода на печата;
1.	осъжда присъдите, наложени на продемократични активисти по обвинения, свързани с националната сигурност, в нарушение на международното право; призовава за отмяна на Закона за националната сигурност и на Наредбата за защита на националната сигурност; осъжда влошаването на положението с основните свободи в Хонконг;
2.	настоятелно призовава правителството на Хонконг незабавно и безусловно да освободи всички продемократични активисти, включително Лай и Чун, и да оттегли всички обвинения срещу тях;
[bookmark: _gjdgxs]3.	осъжда извънтериториалното прилагане на Закона за националната сигурност и засилващите се транснационални репресии от страна на китайските органи и органите на Хонконг срещу общностите на диаспората в рамките на ЕС; призовава държавите – членки на ЕС, да прекратят договорите за екстрадиция с Китай и Хонконг;
4.	осъжда използването на позицията на Хонконг като световен търговски център с цел избягване на международните санкции, наложени на Русия, Иран и Северна Корея, по-специално чрез доставката на модерни технологии, търговията с нефт и предоставянето на финансови услуги;
5.	призовава ЕСВД и държавите членки да предупредят Китай, че неговите действия в Хонконг ще имат последици за отношенията между ЕС и Китай; призовава Съвета да преразгледа заключенията си от 2020 г. относно Хонконг и да наложи целенасочени санкции на Джон Ли и други длъжностни лица от Хонконг и Китай, отговорни за нарушения на правата на човека, да отмени благоприятното митническо третиране на Хонконг и да преразгледа статута на Икономическата и търговска служба на Хонконг в Брюксел; настоятелно призовава държавите членки да заведат дело пред Международния съд срещу решението на Китай да наложи Закона за националната сигурност на Хонконг и Макао;
6.	призовава да се създаде фонд на ЕС за правна защита в подкрепа на активистите за демокрация в Хонконг, както и за по-чести посещения в затворите и по-активно наблюдение на съдебните процеси от страна на Представителството на ЕС в Хонконг и за създаване на координационно звено по въпросите на правата на човека;
[bookmark: _GoBack]7.	призовава Хонконг да предостави възможност на журналистите да отразяват свободно събитията и настоятелно призовава Европейската служба за външна дейност (ЕСВД) да способства за укрепването на свободата на печата в Хонконг;
8.	възлага на своя председател да предаде настоящата резолюция на институциите на ЕС, както и на Китай и на Специалния административен район Хонконг.

